Mikko Herranen: Kylmä maailma – Kolmatta naista ja Stam1naa samassa paketissa - Rumba.fi
Rumba » Arviot » Mikko Herranen: Kylmä maailma – Kolmatta naista ja Stam1naa samassa paketissa
Mikko Herranen: Kylmä maailma – Kolmatta naista ja Stam1naa samassa paketissa
”Kuuntelujen kuluessa albumi pikemminkin kutistuu kuin kasvaa”, kirjoittaa Markku Halme arviossaan.
Teksti: Markku Halme, kuva: Universal
Tv-laulaja onnistuu.
Mikko Herrasen debyytti käynnistyy kuin Faith No More kuninkaallisimmillaan. Reitillä sivutaan Kotiteollisuuden ja CMX:n terveitä rantoja, jälkimmäisen kohdalla myös niillä herkemmillä hiekoilla. Kevennykseksi tarjoillaan tilkka Kolmas Nainen -järveä, pisaran verran raskautettuna tosin. Liian syvällä -balladin etiketiksi voisi hyvinkin lykätä ”Pekka Streng in a metal mood”.
Mutta, mutta. Kuuntelujen kuluessa albumi pikemminkin kutistuu kuin kasvaa. Esimerkiksi hittimäisen Häpeän olla ihminen -biisin kiukkuinen teksti kantaa puolisentoista kertaa, mutta runoudeksi kuoriutumisen sijaan se latistuu lopulta aivan tyhjänpäiväiseksi jorinaksi.
Pronssia nostaa yleispätevällä tasolla parhain tekstipala Peto asuu meissä, joka varmasti iskee yhtä lailla sekä uskovaisten että järkevien ihmisten tajuntaan. Hopeaa lunastaa Meri, jonka PMMP toivottavasti vielä jossain vaiheessa tajuaa ottaa encore-vedokseen. Ehdoton ykkönen on nimikappale, joka vetää vertoja monellekin Ismo Alangon vaikuttavimmalle slovarille.